กระทรวงศึกษาธิการ-เอกชน จุดพลังการอ่านเด็กไทย
เมื่อวันที่ 22 ก.ค.ที่กระทรวงศึกษาธิการ (ศธ.) นายณัฏฐพล ทีปสุวรรณ รมว.ศึกษาธิการ กล่าวภายหลังเป็นประธานเปิดตัวโครงการ ส่งความรู้ สร้างความสุขปี 3 เดินหน้าจุดพลังรักการอ่านให้เด็กไทยครบ 77 จังหวัดทั่วประเทศ ซึ่งเป็นความร่วมมือระหว่าง ศธ. บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) และบริษัท ไทยเบฟเวอเรจ ว่า โครงการดังกล่าวเป็นการสนับสนุน สิ่งที่เป็นประโยชน์ต่อเด็กและเยาวชนไทย เพราะการอ่านถือเป็นรากฐานสำคัญที่จะนำไปสู่การพัฒนาการศึกษาได้ การปลูกฝังนิสัยรักการอ่านในเด็กและเยาวชนจึงเป็นสิ่งที่ควรสนับสนุนให้เกิดอย่างต่อเนื่องด้านนางระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่ บริษัท อมรินทร์พริ้นติ้ง แอนด์ พับลิชชิ่งจำกัด กล่าวว่า การอ่านเป็นรากฐานสำคัญของการเรียนรู้และการพัฒนาเด็ก มีตัวอย่างโรงเรียนมัธยมแห่งหนึ่งในเมืองบอสตัน ซึ่งให้ครูอ่านหนังสือให้นักเรียนฟังทุกวัน ต่อมาให้นักเรียนเลือกอ่านหนังสือที่ตัวเองสนใจทุกวัน วันละ 15 นาที วิธีการ ดังกล่าวทำให้พฤติกรรมของเด็กในโรงเรียนเปลี่ยนไป จากสถานการณ์โรงเรียนที่กำลังจะถูกปิดตัวกลายมาเป็นโรงเรียนที่ติดอันดับคะแนนการอ่านสูงที่สุดในบอสตัน ต่อมาประเทศญี่ปุ่นซึ่งมีโรงเรียนกว่า 3500 แห่ง ก็ได้นำแนวคิดให้เด็กอ่านหนังสือวันละ 15 นาทีมาใช้ จากแนวปฏิบัตินี้ได้รับการยอมรับและถูกนำมาปฏิบัติในโรงเรียนอีกหลายประเทศ จนเกิดเป็นผลสัมฤทธิ์ทางการเรียนที่ดีขึ้น จึงเป็นจุดเริ่มต้นการทำโครงการนี้ ซึ่งผลสัมฤทธิ์ทางการศึกษาที่เกิดขึ้นจากโครงการก็เกิดประสิทธิภาพตามที่ตั้งเป้าหมายไว้ โดยจากการติดตามผลการเรียนของนักเรียนที่เข้าร่วมชมรมรักการอ่านในปีที่ 1 พบว่ามีนักเรียนที่ผลการเรียนดีขึ้น 64% จากนักเรียนที่เข้าร่วมโครงการ 7632 คน และปีที่ 2 มีนักเรียนที่ผลการเรียนดีขึ้น 72% จากนักเรียนที่เข้าร่วมโครงการ 7582 คน ถือเป็นการเติบโตด้านผลสัมฤทธิ์ทางการเรียนอย่างต่อเนื่องนางระรินกล่าวอีกว่า สำหรับโครงการส่งความรู้สร้างความสุขปี 3 มีแผนดำเนินการในระยะยาว ปีนี้มีแผนขยายพื้นที่เพื่อมอบโอกาสให้กับโรงเรียนเพิ่มขึ้น ซึ่งจะส่งมอบหนังสือ 51000 เล่ม ให้ 51 โรงเรียน จาก 17 จังหวัด เพื่อส่งมอบหนังสือให้ครบ 77 จังหวัดทั่วประเทศภายในปี 2564 นอกจากนี้จะจัดโครงการสนับสนุนให้โรงเรียนจัดกิจกรรมการอ่านวันละ 15 นาที พร้อมจัดตั้งชมรม รักการอ่าน ให้มีกิจกรรมจดบันทึกคะแนนในสมุดบันทึกรักการอ่านอีกด้วย.
กระทรวงศึกษาธิการ (ศธ.) นายณัฏฐพล ทีปสุวรรณ รมว.ศึกษาธิการ กล่าวภายหลังเป็นประธานเปิดตัวโครงการ ส่งความรู้ สร้างความสุขปี 3 เดินหน้าจุดพลังรักการอ่านให้เด็กไทยครบ 77 จังหวัดทั่วประเทศ
รักการอ่าน,ส่งเสริมการอ่าน,การอ่าน,ส่งเสริมนิสัยรักการอ่าน,ส่งความรู้ สร้างความสุขปี 3,อ่านหนังสือ,ข่าววันนี้,การศึกษา